Владимир Новта

Владимир Новта (*30. новембер 1930-†4. октобер 2023), инженєр, репрезентативец у воздухоплївним моделарстве.

 Биоґрафия 
Владимир Новта Корпащик народзени 30. новембра 1930. року у ремеселнїцкей фамелиї у Руским Керестуре. Оцец Михал и мац Мелана родз. Ерделї. Владимир мал шестру Наталию и брата Янка.

Основну школу зоз малу матуру Владимир Новта закончел у першей ґенерациї керестурскей нїзшей ґимназиї 1945/46. року. Штредню технїчну школу, машинске оддзелєнє, закончел у Новим Садзе 1949. року. По законченей школи, у складзе зоз планским розпорядком кадрох, Владимир пошол робиц до рудокопу олова и цинку Айвалия на Косове. После єдного рока роботи вон пошол на одслуженє воєного року до Школи резервних воєних официрох авио-технїчней служби до Райловцу. Врацел ше на роботу до Нового Саду дзе робел єден рок а потим прешол на роботу до Беоґраду, до Академского аероклуба у його моделарскей секциї, алє позарядово студирал на Природно-математичним факултету на оддзелєню за механїку. У 1954/55. року прешол на Машински факултет дзе уписал студиї на общим машинстве и ту дипломовал 1961. року.

По дипломованю Владимир Новта прешол на роботу до Фабрики 27. марец У Новим Садзе хтора вирабяла клипи зоз часцами за бензински и дизел мотори. Од початку ту робел як самостойни конструктор у оддзелєню конструованя клипних комплетох. Потим єден длугши период бул на длужносци руководителя розвою фабрики и єй продуктох. Пред одходом до пензиї бул руководитель розвою и виходней контроли продуктох тей фабрики.

У януаре 1966. року Владимир Новта ступел до малженства зоз Ану родз. Лукач, висшу медицинску шестру зоз Темерину. У малженстве вони мали два дзивки, двойнята, Ирену и Маґдалену. 

 Од дзецинства го заврачали авиони 
Якуш прицагуюцу моц спрам авионох при Владимирови Новтови пребудзели велї прелєцованя авионох над Руским Керестуром под час Другей шветовей войни. Жаданє же би виглєдовал и освойовал висини го поґурало же би, як 13-14 рочни хлапчик, правел шарканї рижних файтох и пущал их до висинох кед на Лукох за беґельом або на пажици медзи беґельом и Маковским шором, дзе вон жил, дул вигодни витор. 

Озбильнєйше почал правиц модели лєтадлох аж кед пошол до Нового Саду 1946. року. Учленєл ше до новосадского аероклубу, у чиїм составе була моделарска школа. Часто ше случовало же Владимир у врацаню зоз школи заходзел до моделарскей роботнї и оставал у нєй длужей вечарами же би закончел даяки часци на моделу. 
алт=Владимир Новта и Елемир Колошняї на керестурских Лукох|мини|432x432px|Владимир Новта и Елемир Колошняї давних шейдзешатих рокох на керестурских Лукох пририхтую радиокомандуюци модел за лєценє
Под час пребуваня у Беоґрадзе Владимир бул стаємни гонорарни сотруднїк Воздухиплївного института дзе правел радиокомандуюци модели за випитованє. У 1961. року Владимир Новта, як дипломовани инженєр, предлужел моделарску активносц у Новим Садзе. У тим року Воздухоплївни союз Югославиї купел перши три радиокомандуюци апарати и додзелєл их Словениї, Горватскей и Аероклубу Нови Сад у хторим Владимир уж правел таки модели авионох. Дзекуюци тому апарату за радиокомандованє з лєтадлами Владимир Новта на початку 1961. року направел у Войводини перши радиокомандуюци модел РК-1-НС своєй конструкциї зоз хторим истого року участвовал на Державним першенстве радиокомандуюцих моделох у Мостаре. Зоз тим модел Владимир у вецей нагодох, кед пришол до Керестура, демонстровал лєценє на Лукох у присустве векшого числа патрачох. 

Перше векше змаганє дзе, як член екипи Аероклуба Нови Сад, участвовал було Покраїнске змаганє у Руми 1949. року а истого року участвовал и на Воздухоплївним злєту тиж у Руми дзе участвовали змагателє зоз цалей Югославиї.

У Новим Садзе Владимир Новта закончел курси за моделарских судийох и технїчних судийох и бул технїчни судия на Европским змаганю у Суботици 1952. року.

У юнию 1953. року отримани аеромитинґ на спортским аеродроме медзи Керестуром и Кулу, дзе участвовал и Владимир Новта зоз своїм вязаним моделом и макету авиона Тройка своєй конструкциї (у анґлийским моделарским часопису AEROMODELLER у юлию 1954. року друковани план Тройки). Владимир участвовал на велїх аеромитинґох и пропаґандних представяньох воздухоплївства по цалей Югославиї. Под час лєтнїх школских одпочивкох вон преподавал на курсох учительом и наставнїком технїчного образованя о моделарстве.

Владимир правел скоро шицки файти моделох як цо то: єдрилици, моторни модели, модели зоз ґумовим мотором, вязаниу модели, модели за екипне обегованє, а и розлични конструкциї як класични так и зоз хвостом на предку наволани Качка и геликоптери. 
алт=Владимир Новта зоз своїм моделом авиона|мини|307x307п|Владимир Новта зоз своїм моделом авиона, 8. авґуст 1995, Беоґрад
Найвецей успиху Владимир Новта мал у моделарстве кед бул студент у Беоґрадзе. Теди вон бул вецейраз член державней репрезентациї. Участвовал на вецей як сто моделарских змаганьох у Югославиї и у велїх державох Европи. Спомнєме ту лєм значнєйши змаганя:

♦ Алпина куп було змаганє отримане у Бечу од 22. по 25. октобер 1954. року дзе вон бул першираз у репрезентациї Югославиї. Владимир завжал обидва перши места, у катеґорийох моторних моделох и єдрилицох.

♦ Виборне змаганє у Сараєве од 2. по 4. юний 1955. року у катеґориї екипне обегованє. Завжал перше место и пласовал ше до екипи хтора требала наступиц на першенстве швета у Паризу. Нажаль, Югославия нє участвовала на тим змаганю. 

♦ На виборним замганю 1956. року ше пласовал до екипи моделох пендрачох Югославиї хтора требала репрезентовац Югославию на Шветовим першенстве у Мексику 1956. року. Пре нєдостаток финансийних средствох, пре далєку драгу, Югославия нє участвовала на тим змаганю. 

♦ Бул член моделарскей екипи Югославиї хтора участвовала на Европским першенстве моделох пендрачох, отриманим у Москви 1957. року. 

♦ Бул член екипи Югославиї на Шветовим першенстве моделох у у Анґлиї, хторе отримане у Кренфилду 1958. року. Наступел з моделом пендрача. У тей катеґориї було 70 змагательохм а вон завжал 42. место.

У своєй длугей моделарскей кариєри Владимир Новта достал вельо дипломи и припознаня од союзних, републичних и покраїнских воздухоплївних орґанизацийох, як и од свойого матичного Аероклуба Нови Сад у хторим бул найдлужей член и у хторим почал свою моделарску кариєру. Воздухоплївни союз Сербиї му додзелєл Златну плакету за унапредзенє моделарства у Сербиї. Вон освоєл вецей медалї на змаганьох, здобул шицки моделарски значки А, Б, Ц, стрибере Ц и златне А, хтори ше достава за посцигнути спортски резултати.

Владимир Новта подаровал Основней школи и ґимназиї Петро Кузмяк у Руским Керестуре два модели авионох же би украшовали гол школи.

Владимир Новта роснул у ґенерацийох у хторих було розвиване чувство рускосци, прихильносци ґу своєй националней ґрупи, и вон тото почитовал цалого живота. 

У часох пензионерства, кед пожадал видзиц белаве нєбо, Владимир Новта одходзел на аеродром Ченей при Новим Садзе и уживал у лєценю своїх радиокомандуюцих моделох на електромоторни погон. 

Владимир Новта ше упокоєл 4. октобра 2023. року (93) у Новим Садзе. Поховани є, по його жаданю, на теметове у Темерину коло його супруги Ани. 

 Ґалерия 

 Литература 
 Мирон Жирош, Шейсц раз репрезентативец у воздухоплївним моделарстве, Руски християнски календар, НВУ Руске слово, 2010, б. 339.

 Мирон Жирош, „Малочислени, а вельки народ (Синтеза)ˮ, Бачванско-сримски Руснаци дома и у швеце 1745-1991, Том II, Грекокатолїцка парохия св. Петра и Павла, Нови Сад, 1998, б.399.

 Magazine Aero modeller, "World News", April 1955, p.182. 

 Вонкашнї вязи 
 Славица Фейса, У глави конструовал, а у души лєцел. новини Руске слово, рок LXXVII, число 26 (3947), Нови Сад, 25. юний 2021, б. 24. 

 Мирон Жирош, Мaлочислени, a вельки нaрод. „Визнaчни спортисти, репрезентaтивци, рекордерeˮ, чис. 13, вебсайт Руснаци у Панониї, rdsa.tripod.com